पाएं अपने शहर की ताज़ा ख़बरें और फ्री ई-पेपरडाउनलोड करें
पन्ना/ भोपाल । पांच साल पहले बाघविहीन हो चुके पन्ना टाइगर रिजर्व में बाघों की आबादी अब 16 तक पहुंच गई है। है बाघ पुनस्र्थापना प्रोजेक्ट के पहले चरण की सफलता। लेकिन इस सफलता में विशेषज्ञ दो मुश्किलों को देख रहे हैं।बांधवगढ़, कान्हा और पेंच से लाए गए पांच बाघ-बाघिनों ने यहां जो अगली पीढ़ी तैयार की है, उसमें दस नर हैं और एक मादा। चिंता यह हो रही है कि यदि इतने बाघ एकसाथ बड़े होंगे तो आपस में लड़कर ही खत्म न हो जाएं। दूसरी चिंता, 576 वर्ग किमी में फैले इस पार्क में कितनी और मादाओं को प्रजनन के लिए लाया जा सकता है?
छतरपुर और पन्ना जिलों में केन नदी के किनारे फैले पन्ना टाइगर रिजर्व को 2008 में बाघविहीन घोषित कर दिया गया था। चिंतन शुरू हुआ कि यहां बाघों को फिर से कैसे बसाया जाए। दिल्ली का बाघ संरक्षण प्राधिकरण, देहरादून की वन्यप्राणी संस्था और अन्य विशेषज्ञ बाघों के स्थलांतरण को लेकर एकमत नहीं थे।
काफी जद्दोजहद के बाद मार्च 2009 में बांधवगढ़ से एक बाघिन (टी-1) और कान्हा से एक बाघिन (टी-2) पन्ना में लाई गई। यह मानकर कि पन्ना में एक बाघ बचा है। हकीकत थी कि पन्ना में कोई बाघ था ही नहीं। फिर पेंच राष्ट्रीय उद्यान से नवंबर 2009 में एक बाघ (टी-3) लाकर पन्ना में छोड़ा गया। दो और बाघिन बहनें कान्हा से लाई गईं। 2010 में टी-4 और 2011 में टी-5 लाए गईं।अब यहां पांच बाघ-बाघिनों सहित इनकी कुल आबादी 16 हो गई है।
शावक को उसकी मां करीब 18 माह तक अपने पास रखती है। जिसमें वह उसे शिकार करना, मांस खाना, खतरों को पहचानना आदि सिखाकर अकेला छोड़ देती है। हर बाघ की जंगल में अपनी बनाई हुई सीमा (टैरेटेरी) होती है, जो औसत 50 से 75 किमी तक फैली हो सकती है। उस सीमा क्षेत्र में वह दूसरे बाघ को कतई घुसने नहीं देता है। ऐसे में पन्ना में वयस्क हो रहे दस बाघों ने अपने क्षेत्र का विस्तार किया तो उन्हें करीब 750 वर्ग किमी का दायरा चाहिए होगा। जबकि पार्क है 576 वर्ग किमी में।
पार्क के डायरेक्टर आरएस मूर्ति का मानना है कि लिंगानुपात लंबे समय तक बरकरार रखने के लिए कुछ और बाघिनें लानी होंगी। कुछ विशेषज्ञ मानते हैंं कि 16 में से 11 बाघ और 5 बाघिनें होने से अगले कुछ वर्षों में बाघों की आपस की लड़ाइयां उनकी मौत की वजह बन सकती हैं। प्रख्यात वन्य विशेषज्ञ डॉ. एचएस पाबला मानते हैं कि कुछ बाघों को पन्ना से दूसरी जगह स्थानांतरित करना होगा। इससे बाघों में संघर्ष कम होगा और आबादी भी तेजी से बढ़ेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn